CELEX: 32020D1479
Language: hu
Date: 2020-10-14 00:00:00
Title: A Bizottság (EU) 2020/1479 végrehajtási határozata (2020. október 14.) az üzemi és kereskedelmi szabályzatok és iránymutatások kidolgozásához szükséges prioritási listáknak a villamosenergia-hálózatokra vonatkozóan a 2020–2023-as időszakra, a gázhálózatokra vonatkozóan pedig a 2020. évre történő létrehozásáról (EGT-vonatkozású szöveg)

15.10.2020   
               
               
                  HU
               
               
                  Az Európai Unió Hivatalos Lapja
               
               
                  L 338/10
               
            
         A BIZOTTSÁG (EU) 2020/1479 VÉGREHAJTÁSI HATÁROZATA
         (2020. október 14.)
         az üzemi és kereskedelmi szabályzatok és iránymutatások kidolgozásához szükséges prioritási listáknak a villamosenergia-hálózatokra vonatkozóan a 2020–2023-as időszakra, a gázhálózatokra vonatkozóan pedig a 2020. évre történő létrehozásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a földgázszállító hálózatokhoz való hozzáférés feltételeiről és az 1775/2005/EK rendelet hatályon kívül helyezéséről szóló, 2009. július 13-i 715/2009/EK európai parlamenti és tanácsi rendeletre (1) és különösen annak 6. cikke (1) bekezdésére,
         tekintettel a villamos energia belső piacáról szóló, 2019. június 5-i (EU) 2019/943 európai parlamenti és tanácsi rendeletre (2) és különösen annak 59. cikke (3) bekezdésére,
         mivel:
         
                     (1)
                  
                  
                     Az üzemi és kereskedelmi szabályzatok és iránymutatások kidolgozása és végrehajtása létfontosságú a teljeskörűen integrált belső energiapiac megvalósításához. A villamos energia és a földgáz belső piacára vonatkozó szabályok megteremtik az üzemi és kereskedelmi szabályzatok kidolgozásának intézményi keretét. Ezt az intézményi keretet a villamosenergia-piacok újratervezése és különösen az (EU) 2019/943 rendeletnek a „Tiszta energia minden európainak” csomag (3) részeként történő elfogadása révén a közelmúltban továbbfejlesztették. E célból az Energiaszabályozók Együttműködési Ügynöksége (ACER), az átvitelirendszer-üzemeltetők európai hálózata (ENTSO), az elosztórendszer-üzemeltetők európai szervezete (EU DSO) és a Bizottság szorosan együttműködnek minden érdekelt féllel.
                  
               
                     (2)
                  
                  
                     Az (EU) 2019/943 rendelet 59. cikkének (1) és (2) bekezdése, valamint a 715/2009/EK rendelet 8. cikkének (6) bekezdése határozza meg azokat a területeket, amelyekre vonatkozóan üzemi és kereskedelmi szabályzatokat lehet kidolgozni. Az üzemi és kereskedelmi szabályzatok kidolgozásának lehetősége mellett a Bizottság saját kezdeményezésére iránymutatásokat is kidolgozhat. Azokat a területeket, amelyekre vonatkozóan iránymutatásokat lehet kidolgozni, az (EU) 2019/943 rendelet 61. cikkének (2) bekezdése és a 715/2009/EK rendelet 23. cikkének (1) bekezdése határozza meg. Az (EU) 2019/943 rendelet 59. cikke (3) bekezdésének és a 715/2009/EK rendelet 6. cikke (1) bekezdésének megfelelően a Bizottságnak először prioritási listákat kell létrehoznia azokról a területekről, amelyekre az üzemi és kereskedelmi szabályzatok kidolgozásának ki kell terjednie. A villamosenergia-ágazat esetében háromévente, a földgázágazat esetében pedig évente kell összeállítani a prioritási listákat.
                  
               
                     (3)
                  
                  
                     A Bizottság a villamos energia tekintetében már fogadott el harmonizált szabályozást a kapacitásallokációra és a szűkületek kezelésére, a termelőegységek csatlakozására, a felhasználók csatlakozására, a nagyfeszültségű egyenáramú rendszerekre, a határidős kapacitásfelosztásra, a rendszerüzemeltetésre, a vészhelyzeti és helyreállítási követelményekre és eljárásokra, valamint a kiegyenlítésre vonatkozóan.
                  
               
                     (4)
                  
                  
                     Emellett a földgáz tekintetében elfogadta a szűkületek kezelésére vonatkozó eljárásokra, a kapacitásallokációra, a kiegyenlítésre, az interoperabilitásra és az adatcserére, valamint az összehangolt földgázszállítási tarifaszerkezetekre vonatkozó harmonizált szabályokat.
                  
               
                     (5)
                  
                  
                     A velük folytatott célzott konzultáció (4) során az érdekelt felek többsége támogatta a villamos energiára vonatkozó, kiberbiztonsággal és keresletoldali rugalmassággal kapcsolatos harmonizált szabályok kidolgozását. A földgázt illetően az érdekelt felek támogatták a már megkezdett munkák prioritási rendjének megállapítását, és hangsúlyozták az üzemi és kereskedelmi szabályzatok és iránymutatások megfelelő és jól összehangolt végrehajtásának jelentőségét.
                  
               
                     (6)
                  
                  
                     Elismerve az érdekelt felek válaszait és figyelembe véve a kiberbiztonsággal kapcsolatos új kihívásokat, valamint az átlátható és megkülönböztetésmentes rugalmassági piac szükségességét, a villamosenergia-hálózatokra vonatkozó 2020–2023-as prioritási lista kiberbiztonsággal és keresletoldali rugalmassággal kapcsolatos harmonizált szabályokat tartalmaz a villamos energiára vonatkozóan.
                  
               
                     (7)
                  
                  
                     Ezen túlmenően, elismerve az érdekelt felek válaszait és tekintettel a földgázra vonatkozó meglévő szabályok folyamatban lévő végrehajtására, 2020-ra nem határoztak meg új területeket a gázhálózatokra vonatkozó üzemi és kereskedelmi szabályzatok és iránymutatások kidolgozása tekintetében,
                  
               ELFOGADTA EZT A HATÁROZATOT:
         
            1. cikk
            A villamos energiára vonatkozó harmonizált szabályok kidolgozásához kapcsolódó 2020–2023-as prioritási lista a következő:
            
                        a)
                     
                     
                        ágazatspecifikus szabályok a határkeresztező villamosenergia-áramlások kiberbiztonsági szempontjaira, ideértve a közös minimumkövetelményekre, a tervezésre, a nyomon követésre, a jelentéstételre és a válságkezelésre vonatkozó szabályokat;
                     
                  
                        b)
                     
                     
                        a keresletoldali rugalmasságra vonatkozó szabályok, ideértve a szabályozási központba tömörülésre, az energiatárolásra és a kereslet csökkentésére vonatkozó szabályokat.
                     
                  
         
            2. cikk
            A 2020. évre vonatkozóan nem kerültek meghatározásra új területek a gázhálózatokra vonatkozó üzemi és kereskedelmi szabályzatok és iránymutatások kidolgozása tekintetében.
         
         
            3. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2020. október 14-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 211., 2009.8.14., 36. o.
         
         
            (2)  HL L 158., 2019.6.14., 54. o.
         
         
            (3)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak, a Régiók Bizottságának és az Európai Beruházási Banknak: Tiszta energia minden európainak, COM(2016) 860 final.
         
            (4)  A konzultációra adott válaszok az alábbi weboldalon találhatók: https://ec.europa.eu/energy/consultations/consultation-establish-priority-list-network-codes_hu